Սիխանյիզո Դլամինի

Սիխանյիզո Դլամինի (; ), Սվազիլենդի տեղեկատվական տեխնոլոգիաների և կապի նախարարն է, թագավոր Մսվատի Երրորդի ավագ դուստրը։

Կենսագրություն 

Սիխանյիզո Դլամինին ծնվել է 1987 թվականի սեպտեմբերի 1-ին։ Նա Մսվատի Երրորդի 30 երեխաներից ավագն է։ Նրա մայրը՝ Ինխոսիկատի Լա Մբիկիզան է (Սիբոնելո Մնգոմետուլու)։ Արքայադուստրը ունի 200 մորաքույր-հորաքույր և քեռի-հորեղբայր՝ չհաշված նրանց ամուսիններին։

Կրթությունը ստացել է Մեծ Բրիտանիայի Հարդուորդշիրի Սուրբ Էդմունդի քոլեջում։ Հետո Կալիֆորնիայի Բիոլի համալսարանում սովորել է դերասանի վարպետություն։ 2012 թվականին արքայադուստր Սիխանյիզոն ավարտել է Սիդնեյի համալսարանը, և ստացել թվային հաղորդակցության մագիստրոսի աստիճան։

2001 թվականին Մսվատի Երրորդը պայքար է սկսել երկրում տարածվող ՁԻԱՀի դեմ, և շրջանառության մեջ մտցրել կուսության «ումչվաշո» երդումը։ Այն պետք է տային երկրի բոլոր երեխաները։ Արքայադստերը քննադատել են, որ նա ապրել է արտասահմանում և երդումը չի կատարել։ Արտասահմանում ուանելու տարիներին նա ապստամբի հեղիանակություն է վայելել և պայքարել է իր երկրի հնավանդությունների դեմ։ Սիխանյիզոն նաև ջինս և մինի շրջազգեստներ է հագել, ինչը կրելը արգելված է Սվազիլենդցի կանանց։

2003 թվականի դեկտեմբերի 14-ին «Թայմս օֆ Սվազիլենդ» թերթում տպագրված հոդվածը պնդել է․ թե արքայադստեր ԱՄՆ և Անգլիա ճանապարհորդությունների համար երկրի բյուջեից ծախսվել է 1 000 000 000 սվազիլենդյան լիլանգենի (մոտավորապես 100 000 ԱՄՆ դոլար)։ Հոտո Սվազիլենդի վարչապետը հերքել է այս տեղեկությունը։

2005 թվականի Ումխլանգի փառատոնից առաջ արքայադուստրը երեկույթ է կազմակերպել իր մոր նստավայրում։ Երեկույթի ժամանակ աղջիկները ալկոհոլ են օգտագործել և աղմկել։ Մասնակիցների մեջ է եղել Միսս Սվազիլենդը։ Պալատի աշխատակիցների կարգի հրավիրելուց հետո աղջիկները պահանջը չեն կատարել, և նրանց փայտերով ծեծել են։ Արքայադուստրը հրապարակել է իր կապտուկներով լուսանկարը։

2006 թվականին Սիխանյիզո Դլամինին հանդես է եկել Սվազիլենդում պոլիգամիայի դեմ։ «Պոլիգամիան ձեռնտու է միայն տղամարդկանց։ Մեզ համար դա իսկական չարիք է։» Այս հայտարարությունից հետո արքայադստերը երկար ժամանակով արգելել են շփվել լրագրողների հետ։

2013 թվականի սեպտեմբերի վերջին արքայադուստրը Թվիթթերում երկար երկխոսություն է ունեցել Սվազիլենդում արգելված Դեմոկրատական շարժման ժողովրդական միավորման հետ, ինչից հետո նրա թվիթթերյան մասնակցային էջը փակվել է։

Թագավորի հովանավորությամբ՝ Սիխանյիզոն 2014 թվականի ապրիլին հիմնել է Իմբալի հիմնադրամը, որը զբաղվում է առողջապահությամբ և  կրթությամբ։ Արքայադուստրը կազմակերպում է «Միսս Սվազիլենդի տուրիզմ» գեղեցկության մրցույթը։  Սիխանյիզոյի շնորհիվ Սվազիլենդի խուլերի ընկերությունը կարողացել է ստանալ կառավարության աջակցությունը Միսս խուլ Սվազիլենդ գեղեցկության մրցույթը կազմակերպելու գործում։

Արքայադուստրը աֆրիկյան MTN շարժական ցանցի օպերատորի տնօրենների խորհրդի անդամ է։ 2018 թվականի նոյեմբերի 3-ից նա  Սվազիլենդի տեղեկատվական տեխնոլոգիաների և կապի նախարարն է։

Ստեղծագործական կյանք 
Արքայադուստր Սիխանյիզոն իր երկրում հայտնի դերասանուհի և ռեպեր է՝ Pashu մականվամբ։

2013 թվականին Մալայզիայի համալսարանում կարճատև վերապատրաստման ժամանակ նա իր հոր պատվին սինգլ է ձայնագրել «Կեցցե՛, Ձերդ Գերազանցությունը»։ Երգը առաջին անգամ կատարվել է թագավոր Մսվատի Երրորդին Լիմկոկվինգի համալսարանի պատվավոր դոկտորի աստիճան շնորհելու հանդիսավոր արարողության ժամանակ։

Սկավառակագրություն 

 «Abeze Kim» (feat M’du and Prince Lindani)
 «Hail Your Majesty»

Ծանոթագրություններ 

Էսվատինիի նախարարներ
Սիդնեյի համալսարանի շրջանավարտներ